Grad Kutina u suradnji s Razvojnom agencijom Mrav i ove je školske godine uspio osigurati sredstva Europskog socijalnog fonda + za rad pomoćnika u nastavi u osnovnim školama. Projekt naziva „Kutina – grad inkluzivnog obrazovanja IV.“ započeo je s provedbom u rujnu 2024. a njime je osiguran rad 34 pomoćnika u nastavi s 36 učenika u 5 kutinskih osnovnih škola. Pomoćnici rade s učenicima od 1.-8. razreda, kao i s učenicima unutra 2 posebna razredna odjela i Odgojno obrazovne skupine u OŠ Zvonimira Franka, a pomoćnici učenicima pružaju potporu u komunikaciji i socijalnoj uključenosti, pomažu u kretanju, uzimanju hrane i pića, pružaju potporu u obavljanju higijenskih potreba, u obavljanju školskih aktivnosti i zadataka i surađuju sa zaposlenicima škole.

Kako bi se svim učenicima osigurao jednak start, uspješnija socijalizacija i emocionalno funkcioniranje neophodno je osigurati rad pomoćnika u nastavi koji će pružati kako fizičku, tako i emotivnu potporu najranjivijim skupinama učenika, davanjem svakodnevne podrške učenicima kroz čitav njihov nastavni dan. Važno je stvoriti sigurno okruženje za učenike, kojima će se omogućiti da u svakom trenutku uz sebe imaju osobu od povjerenja koja je tu da im pomogne oko njihovih individualnih potreba, pruži potporu u obavljanju za njih zahtjevnih školskih zadataka, potakne na izvršavanje zadanih uputa i potakne ih na suradnju i socijalizaciju s drugim učenicima. Ovakva potpora u osnovnoškolskoj dobi može ostaviti trajan pozitivan učinak na daljnje obrazovanje i socijalizaciju učenika s teškoćama u razvoju, koji će uspješnije obavljati zadane upute i zadatke sjedeći na nastavi zajedno s ostalim učenicima, neće se osjećati izolirano i diskriminirano.

Grad Kutina već godinama prepoznaje potrebe učenika s teškoćama u razvoju i u suradnji s Razvojnom agencijom Mrav prijavljuje na natječaj Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, u okviru prioriteta Obrazovanje i cjeloživotno učenje.

Projektom „Kutina – grad inkluzivnog obrazovanja IV.“ odobreno je 1.239.912,00 €, od čega su bespovratna sredstva 1.079.999,30 €, a ostatak sredstva osigurava prijavitelj tj. Grad Kutina. Razdoblje provedbe projekta je 36 mjeseci, od 03.09.2024. – 03.09.2027.

